Börnin mín voru orðin uppkomin þegar ég fann mann sem mig langaði að verja lífinu með . Neikvæð viðbrögð þeirra komu mér á óvart . Ég fékk hjálp úr óvæntri átt við að koma vitinu fyrir þau . Við Hjálmar skildum þegar börnin okkar voru átta og tíu ára . Skilnaðurinn fór fram í nokkuð góðri sátt . Við höfðum vaxið hvort frá öðru og öll ást horfin , bara vaninn eftir . Mér til undrunar tók Hjálmar því illa þegar ég bað hann um skilnað . Hann jafnaði sig þó smám saman og við gátum rætt málin af skynsemi . Við ákváðum að reyna af öllum mætti að láta skilnaðinn ekki bitna á börnunum . Bæði kusu börnin að búa áfram hjá mér en við leyfðum þeim að velja . Þau hittu pabba sinn mjög reglulega en hann keypti sér íbúð skammt frá húsinu sem við bjuggum í og heimili hans varð þeirra annað heimili . Hjálmar vildi ekki að ég borgaði hann út úr húsinu þótt hann hefði fullan rétt á því að fá helming andvirðis þess en ég hafði reyndar erft húsið eftir föður minn sem lést skömmu eftir að við Hjálmar fórum að vera saman . Við höfðum það bæði mjög gott og ég hef aldrei þurft að hafa fjárhagsáhyggjur . Ég hafði lítinn áhuga á því að kynnast mönnum fyrstu árin eftir skilnaðinn og fannst óvirðing við börnin mín að bjóða þeim upp á stjúpfeður í röðum . Börnin mín sátu ein að mér og þekktu ekkert annað . Ég átti mína karlkynsvini en bauð þeim aldrei heim og hélt tilveru þeirra að mestu leyndri fyrir börnunum mínum . Engin alvara fylgdi þeim samböndum . Hjálmar eignaðist góða konu nokkrum árum eftir skilnaðinn . Hún átti uppkomin börn . Ég varð vör við nokkra afbrýðisemi hjá börnunum okkar þegar konan kom til sögunnar en Hjálmar var mjög ákveðinn við þau og sagðist ekki hlusta á neitt bull . Fram að þessu höfðu þau getað gengið inn og út hjá honum og það hélt áfram en hlutirnir breyttust eðlilega nokkuð þegar hann fór að búa með konunni . Ég reyndi að róa þau en áttaði mig á því að litlu dekurrófurnar okkar vildu bara að hlutirnir væru eftir þeirra höfði og að ekkert breyttist . Við höfðum leyft þeim að komast upp með að ganga alltaf að okkur vísum . Ég áttaði mig almennilega á því þegar ég sjálf varð ástfangin . Elskan hann Leifur kom inn í líf mitt þegar ég við vorum bæði á miðjum fimmtugsaldri . Við fórum að spjalla saman í bókaverslun og þegar hann bauð mér að drekka kaffibolla með sér í kaffihúsinu á staðnum þáði ég það . Til að gera langa sögu stutta þá urðum við ástfangin við fyrstu sýn . Við vildum bæði fara hægt í sakirnar en ástin lætur ekki að sér hæða . Á skömmum tíma leið okkur eins og við hefðum alltaf þekkst og það voru ekki liðnir margir mánuðir þegar við ákváðum að fara að búa saman . Dóttir mín var farin að búa með kærasta sínum þegar þetta gerðist en yngra barnið , sonurinn , var 19 ára og bjó í lítilli stúdíóíbúð sem ég hafði látið innrétta fyrir hann í kjallara hússins . Þau brugðust ekki illa við þegar ég sagði þeim fyrst frá því að ég hefði kynnst góðum manni en það breyttist þegar þau áttuðu sig á því að alvara var í spilinu og að við ætluðum að fara að búa saman . Þegar ég bauð Leifi heim í mat í fyrsta skiptið mættu þau ekki og þóttust vera upptekin . Mér sárnaði við þau því ég vildi að þau kynntust honum og sýndu honum eðlilega kurteisi . Leifur sagði að þetta væri ábyggilega erfitt fyrir þau , þetta myndi jafna sig . Ég var ekki jafnviss og hann . Börnin hans Leifs tóku mér vel og mun betur en ég þorði að vona , miðað við framkomu barnanna minna . Mamma þeirra var reyndar gift aftur góðum manni sem þeim líkaði vel við . Ég óttaðist að gera illt verra ef ég léti sverfa til stáls á svona viðkvæmum tíma . Þegar ég síðan sagði þeim að ég ætlaði að fara að búa með Leifi og að hann flytti til mín vissi ég ekki hvert þau ætluðu . Þau reyndu mikið að sannfæra mig um að það væri misráðið af mér . Þau voru tortryggin og gengu meira að segja svo langt að benda mér á að hann ásældist eigur mínar . Ég benti þeim á að Leifur ætti sjálfur ágæta íbúð sem sonur hans ætlaði að leigja af honum , hann ætti mun dýrari bíl en ég og hefði góð laun . Allt kom fyrir ekki , þau héldu áfram að vera tortryggin . Börnin mín höguðu sér eins og spilltir dekurkrakkar sem þau voru vissulega . Ég sá þau í alveg nýju ljósi . Þau höfðu alltaf verið einstaklega ljúf og góð en það var greinilega vegna þess að þau fengu alltaf allt sem þau vildu . Þeim fannst þetta ógna tilveru sinni og brugðust við af eigingirni . „ Þau höfðu alltaf verið einstaklega ljúf og góð en það var greinilega vegna þess að þau fengu alltaf allt sem þau vildu . Þeim fannst þetta ógna tilveru sinni og brugðust því illa við . “ Leifur flutti til mín þrátt fyrir allt og hamingja okkar var mikil frá fyrstu stundu . Aðeins einn skugga bar á og það var framkoma barnanna minna . Þegar strákurinn kom upp til að borða passaði hann sig á því að gera það ekki á sama tíma og við . Ef hann rakst á Leif lét hann yfirleitt sem hann sæi hann ekki . Dóttir mín hafði verið dugleg við að koma í mat til mín og bjóða mér í mat en nú hætti hún að koma nema hún væri viss um að Leifur væri að heiman . Hún reyndi nokkrum sinnum að bjóða mér einni í mat en ég þáði það ekki . Ég sagði fyrir rest að Leifur væri maðurinn minn og að annaðhvort byði hún okkur báðum eða hvorugu . Leifur var sallarólegur yfir þessu öllu saman og sagði að þetta myndi lagast . Ég var ekki jafnvongóð . „ Hún reyndi nokkrum sinnum að bjóða mér einni í mat en ég þáði það ekki . Ég sagði fyrir rest að Leifur væri maðurinn minn og að annaðhvort byði hún okkur báðum eða hvorugu . “ Hjálmar hringdi óvænt eitt kvöldið og ætlaði að tala við son okkar sem var með slökkt á gemsanum en stráksi hafði farið í bíó með vinum sínum . Við fórum að spjalla saman og hann spurði mig hvernig gengi . Ég sagði að allt væri í sómanum en þegar hann gekk á mig ákvað ég að segja sannleikann . Börnin okkar vildu ekkert vita af nýja manninum mínum og sýndu það við hvert tækifæri . Mér létti eftir samtalið við Hjálmar . Hann sagði mér að krakkarnir hefðu reynt að vera með leiðindi þegar hann fór að vera með konunni sinni og börn hennar hefðu til að byrja með verið tortryggin í hans garð . Allt væri komið í gott lag núna og vonandi gerðist það líka í mínu tilfelli . Ástandið breyttist hægt og rólega þegar sambúð okkar Leifs hafði varað í um ár . Það gladdi mig mikið en ég vissi ekki fyrr en löngu seinna að ég hafði fengið góða hjálp úr óvæntri átt –frá fyrrverandi eiginmanni mínum . Hann ákvað að ræða þessi mál við börnin okkar og tók víst ekki á þeim með neinum silkihönskum . Óttuðust um eigur mínar Þótt hlutirnir hefðu lagast fann ég að börnin höfðu nokkrar áhyggjur af eigum mínum , eða tilvonandi arfi þeirra , og ég áttaði mig á því að þau litu á allt mitt sem sitt . Þau spurðu mig , reyndar skömmu eftir að við Leifur fórum að búa saman , hvað gerðist ef ég dæi skyndilega , hvort Leifur erfði eigur mínar . Það fauk illilega í mig og ég sagði að þau væru lögerfingjar mínir , við Leifur værum ekki gift og það væri ekki á döfinni . Börn Leifs væru lögerfingjar hans og fengju allt eftir hans dag . Þetta væru samt okkar eigur og við gætum gert það sem við vildum við þær , selt allt og lagst í ferðalög ef okkur sýndist svo . Mikið sárnaði mér en ég komst að því fljótlega að þetta er ekkert einsdæmi . Fyrrverandi konan hans Leifs missti manninn sinn snögglega og það var ekki liðin vika frá útförinni þegar börn hans , yngsta innan við tvítugt , mættu heim til ekkjunnar og tóku þaðan hluti sem höfðu verið í eigu föður þeirra . Þau tóku kannski ekki húsgögn en völdu sér muni sem hann átti . Strákurinn hans tók til dæmis úr föður síns og hefur gengið með það síðan . Ekkjan lét þetta yfir sig ganga til að halda friðinn og sagði að þeim væri að sjálfsögðu velkomið að fá hlutina hans . „ Velkomið ? “ sagði þá eitt barnið , „ við eigum rétt á því ! “ Börnin hans hefðu fengið þessa hluti ef þau hefðu beðið um þá en fannst greinilega óþarfi að sýna sjálfsagða kurteisi . Ég þekki ekki vel lögin um óskipt bú en mig grunar að þessir krakkar séu hvergi nærri hættir , pabbi þeirra átti helminginn í íbúðinni á móti konunni og spurning hvort hún komist upp með að sitja í óskiptu búi . Samband okkar Leifs er yndislegt . Við erum skráð í sambúð en gifting hefur ekki komið til tals . Kannski spilar inn í hvernig börnin mín hafa látið en ég minnist þess ekki að hafa litið á eigur móður minnar sem mínar eigin á meðan hún lifði , eins og þau virðast gera . Ég vissi til dæmis að mamma laumaði oft einhverju að ungu konunni sem leigði í kjallaranum hjá henni og þreif einnig fyrir hana . Hún gaf konunni alltaf væna peningaupphæð í jólagjöf sem mér fannst fallega gert . Mamma var með fullu viti og sjálfráða einstaklingur . Hún var alltaf örlát og börnin mín fengu að njóta þess . Unga konan er útlensk og einstæð móðir að auki og gekk illa að sjá sér og dóttur sinni farborða . Ég fór oft í búðir fyrir mömmu en eftir að þessi kona kom til sögunnar tók hún við því hlutverki . Konan keypti ekki bara inn fyrir mömmu og þreif fyrir hana , heldur snerist fyrir hana á allan hátt og eldaði oft matinn fyrir hana , með því móti fannst konunni hún líklega geta þegið eitthvað frá mömmu . Ég hitti þessa konu nokkrum sinnum og vissi að hún misnotaði ekki góðvild mömmu . Henni þótti vænt um mömmu og það var gagnkvæmt . Eftir lát mömmu leigði ég út hæðina sem hún hafði búið í en útlenda konan sem reyndist mömmu svo vel býr enn í kjallaraíbúðinni og borgar sömu leigu og áður . Það er mín leið til að sýna henni þakklæti fyrir öll elskulegheitin við mömmu . Leifur er í fínu sambandi við fyrrverandi konu sína og var henni mikill stuðningur í erfiðleikum hennar . Stjúpbörn hennar voru ekki leiðinleg við „ nýju “ konuna á meðan pabbi þeirra var á lífi en sýndu henni aðra og verri hlið á sér eftir að hann lést . Það hefur gert henni sorgarferlið mun erfiðara . Vissulega eru dæmi þess að eftirlifandi maki taki eignir út úr dánarbúinu til að gefa eigin börnum og svo þegar kemur til skiptanna er lítið eftir fyrir lögerfingjana . Þetta eru alltaf erfið mál og ég ætla að gæta þess að hafa alla hluti á hreinu varðandi mig og börnin mín . Þau virðast hneyksluð á framkomu fólksins gagnvart stjúpu sinni sem gerir mig vonbetri um að Leifur lendi ekki í sömu leiðindum ef ég kveð þennan heim á undan honum .